Atoqli davlat arbobi va yozuvchi Sharof Rashidov tavalludining 100 yilligini nishonlash toʻgʻrisida
(resolution, 2017-03-27)

Respublikamizni juda murakkab va ogʻir yillarda boshqarib, yurtimiz taraqqiyoti yoʻlida fidokorona xizmat qilgan, ijtimoiy va ijodiy faoliyati bilan milliy adabiyotimiz va madaniyatimiz rivojiga katta hissa qoʻshgan atoqli davlat arbobi, taniqli yozuvchi Sharof Rashidovning yorqin xotirasini ulugʻlash hamda tavalludining 100 yilligini munosib nishonlash maqsadida: 1. Oʻzbekiston Respublikasi Madaniyat vazirligi, Oʻzbekiston Yozuvchilar uyushmasi, “Nuroniy” jamgʻarmasi, Respublika Maʼnaviyat targʻibot markazi, “Mahalla” xayriya jamoat fondi va jamoatchilik vakillarining xalqimizning otashqalb farzandi Sharof Rashidov tavalludining 100 yilligini mamlakatimiz miqyosida keng nishonlash toʻgʻrisidagi taklifi maʼqullansin. 2. Oʻzbekiston Respublikasi Oliy Majlisi Senatining qaroriga muvofiq Jizzax viloyati Jizzax tumaniga Sharof Rashidov nomi berilgani maʼlumot uchun qabul qilinsin. 3. Sharof Rashidov tavalludining 100 yilligini nishonlash boʻyicha tashkiliy qoʻmita (keyingi oʻrinlarda ― Tashkiliy qoʻmita deb ataladi) tarkibi ilovaga muvofiq tasdiqlansin. 4. Tashkiliy qoʻmita bir oy muddatda Sharof Rashidov tavalludining 100 yilligini nishonlash boʻyicha tegishli chora-tadbirlar rejasini ishlab chiqsin. Ushbu rejada: Oʻzbekiston Respublikasi Madaniyat vazirligi, Moliya vazirligi, Davlat arxitektura va qurilish qoʻmitasi, Oʻzbekiston Badiiy akademiyasi va Jizzax viloyati hokimligi bilan birgalikda Jizzax viloyati Sharof Rashidov tumanida uning xotirasiga bagʻishlangan yodgorlik majmuasini barpo etish va haykalini oʻrnatish; xalqimiz, ayniqsa, yosh avlodimizni atoqli davlat arbobi va adib Sharof Rashidovning hayoti va faoliyati bilan yaqindan tanishtirish maqsadida Jizzax shahrida uning memorial uy-muzeyini tashkil etish va muzey hududini obodonlashtirish; Oʻzbekiston Yozuvchilar uyushmasi tomonidan adibning “Saylanma” kitobini; Sharof Rashidov hayoti va faoliyatiga bagʻishlangan “Xalqimizning otashqalb farzandi” nomli xotira kitobini nashrga tayyorlash va chop etish; Sharof Rashidovning hayoti va ijtimoiy-ijodiy faoliyati haqida hujjatli film yaratish; Oʻzbekiston Fanlar akademiyasi, Oʻzbekiston Yozuvchilar uyushmasi, Respublika Maʼnaviyat targʻibot markazi bilan hamkorlikda “Sharof Rashidovning Oʻzbekiston tarixida tutgan oʻrni” mavzusida ilmiy konferensiya oʻtkazish; mamlakatimizdagi oliy, oʻrta maxsus, kasb-hunar va umumiy oʻrta taʼlim muassasalari, harbiy qismlar, mehnat jamoalari va mahallalarda taniqli adib va olimlar, sanʼatkorlar ishtirokida xotira tadbirlari tashkil etish; 2017-yil noyabr oyining birinchi oʻn kunligida Jizzax va Toshkent shaharlarida Sharof Rashidov tavalludining 100 yilligiga bagʻishlangan xotira kechasini oʻtkazish tadbirlari nazarda tutilsin. 5. Oʻzbekiston Milliy axborot agentligi, Oʻzbekiston Milliy teleradiokompaniyasi va boshqa ommaviy axborot vositalariga Sharof Rashidov tavalludining 100 yilligini nishonlash bilan bogʻliq tadbirlarni keng yoritish tavsiya etilsin. 6. Mazkur qarorning bajarilishini nazorat qilish Oʻzbekiston Respublikasi Bosh vaziri A. Aripov zimmasiga yuklansin. A. Aripov ― Oʻzbekiston Respublikasi Bosh vaziri, tashkiliy qoʻmita raisi X. Sultonov ― Oʻzbekiston Respublikasi Prezidentining Davlat maslahatchisi T. Narbayeva ― Oʻzbekiston Respublikasi Bosh vaziri oʻrinbosari — Respublika Xotin-qizlar qoʻmitasi raisi, tashkiliy qoʻmita raisi oʻrinbosari M. Muratov ― madaniyat vaziri M. Axmedov ― Oʻzbekiston Yozuvchilar uyushmasi raisi I. Mirzaaliyev ― Oʻzbekiston Yozuvchilar uyushmasi raisi oʻrinbosari, tashkiliy qoʻmita kotibi B. Yuldashev ― Oʻzbekiston Fanlar akademiyasi prezidenti O. Salimov ― Akademik S. Rashidova ― Oʻzbekiston Fanlar akademiyasining akademigi, Sharof Rashidovning farzandi I. Joʻrabekov ― Mehnat faxriysi A. Nuriddinov ― Oʻzbekiston Badiiy akademiyasi raisi B. Zakirov ― “Davarxitektqurilish” qoʻmitasi raisi R. Usmonov ― Toshkent shahri hokimi U. Uzoqov ― Jizzax viloyati hokimi R. Qosimov ― oliy va oʻrta maxsus taʼlim vaziri U. Inoyatov ― xalq taʼlimi vaziri M. Hazratqulov ― Oʻzbekiston Milliy axborot agentligi bosh direktori X. Mirzaxidov ― Oʻzbekiston milliy teleradiokompaniyasi raisi K. Rafikov ― Oʻzbekiston Kasaba uyushmalari Federatsiyasi Kengashi raisi Sh. Jalilov ― “Nuroniy” jamgʻarmasi raisi Sh. Javlonov ― “Mahalla” xayriya jamoat fondi raisi A. Musayev ― “Oʻzbekkino” Milliy agentligi bosh direktori N. Qosimov ― Respublika Maʼnaviyat targʻibot markazi rahbari v.v.b. K. Mansurov ― Matbuot va axborot agentligi bosh direktori oʻrinbosari A. Mavrulov ― Milliy gʻoya va mafkura ilmiy-amaliy markazi rahbari S. Ashurov ― “Kamolot” yoshlar ijtimoiy harakati Markaziy Kengashi raisi v.v.b.